Spraakvryheid | Om te probeer verstaan
Tag Archives: Spraakvryheid
Posted on September 21, 2009 by Retha Faurie | 7 Kommentaar
George Claassen van Skepties SA wil glo skole wat gebed en Bybel lees in klastyd toelaat strafregtelik vervolg. Volgens hom luister sulke skole nie na die nasionale beleid oor godsdiens in skole nie.
Die skole wat hy by die naam noem maak kapsie teen wat hy sê, en antwoord hom met:
"Die Grondwet sê jy kan nie godsdiens afdwing nie, maar jy kan ewe min die afwesigheid van godsdiens afdwing," Enige beleid oor dié kwessie is ondergeskik aan die Grondwet se beskerming van godsdiensvryheid.- prof. Rassie Malherbe, grondwetkenner aan die Universiteit van Johannesburg, wat al artikels oor die grondwetlikheid van skolegodsdiens gepubliseer het.
Die staat moet 'n ruimte skep waar mense hul geloof vrylik kan beoefen. Dit sluit openbare skole in. – ook prof. Rassie Malherbe
Claassen beskuldig die skool verkeerdelik. Ons godsdiensbeleid "is nagesien en in orde bevind deur vooraanstaande kenners van die onderwysreg en konstitusionele reg. "Dit is bevestig deur die direkteur van onderwys in die Wynlandstreek en die twee kringbestuurders."- Dr. Johan van der Merwe, voorsitter van die Laerskool Stellenbosch se beheerliggaam
Deelname aan dié skool se godsdiensaktiwiteite is "absoluut vrywillig" – Mnr. Hawkie de Villiers, skoolhoofDie beskuldigings teen my skool is feitelik verkeerd. -. Mnr. Arrie Genis, skoolhoof van die Laerskool Louw Geldenhuys
"Ingevolge die raamwerk van die Grondwet kan 'n skool steeds 'n Christelike of 'n Moslemskool wees. Die Grondwet bepaal bloot jy kan nie meer alle leerlinge verplig om aan godsdiensaktiwiteite deel te neem of mense met ander menings uitsluit nie. Skole moet begrip en verdraagsaamheid kweek, eerder as om een siening rigied af te dwing." – Jaco Deacon, nasionale bedryfshoof van die Federasie van Beheerliggame van Suid-Afrikaanse skole
Dit wil voorkom dat Claassen se idee oor skolegodsdiens en die grondwet verkeerd is. Dit wil ook voorkom dat sy feite oor wat die skole doen verkeerd is, volgens Mnr. Arrie Genis. (Verder wil dit voorkom dat dit 'n vendetta teen Christene spesifiek is – ek sien nie dat hy bv. een Moslem-skool insluit nie.)
"Skepties Suid-Afrika oorweeg dit om strafregtelike klagte teen skole aanhangig te maak tensy dié optrede dadelik gestaak word en skole begin om die nasionale beleid oor godsdiens in onderwys te gehoorsaam. Ons woon nie meer in Nazi-Duitsland of die apartheidstaat nie."
Nee, George, ons bly nie in Nazi-Duitsland nie. Ons bly in 'n demokrasie. En in 'n demokrasie moet die gewone, belasting-betalende mens die reg hê om self te kies dat hy dit wat hy goed vind – soos sy geloof – ook met sy kinders wil gedeel hê. En evangeliese Christenskap is juis ook iets waarin mens nie ingedwing kan word nie, maar waarin mense- ook kinders -vryelik moet kies of hulle dit wil volg of nie. En ons demokrasie het vryheid van spraak ook. Dit geld sekerlik ook vir Christen-onderwysers?
Dan wil ek 'n vraag vir George vra: As onderwysers nie in klastyd met leerders mag praat oor hulle geloofstandpunte nie, geld dit vir universiteitsprofessors wat in klastyd ateïsme verkondig ook? Sal George hulle ook wil strafregtelik laat vervolg?
En die punt hier? Die punt is dat ons gelowiges nugter en wakker moet wees. Ons moet ons regsgeleerdes vra om ons regte te verdedig, voor dit van ons weggeneem word. Voor ons soos kommunistiese China of Rusland word. Maar ons moet ook onthou ons stryd is nie teen vlees en bloed nie, nie teen die George Claassens van hierdie wêreld nie. Ons moet onsself toerus om die stryd te stry teen die propaganda van ongelowiges, en teen die magte wat agter hulle sit. Ons moet ook ons kinders toerus om die waarheid te ken.
Naskrif: Kan iemand vir ons bevestig dat George Claassen, 'n professor in Stellenbosch,
a) Nooit sy standpunt oor godsdiens(hy is daarteen 🙂 ) in klastyd deel nie
OF dat hy
b) Wel sy standpunt oor godsdiens in klastyd deel?
Want dit wil vir my voorkom dat, indien hy wel sy standpunt oor godsdiens in klastyd deel, hy skynheilig is en net agter (sy verstaan van) "die grondwet" wegkruip. As hy egter volkome selfbeheersing toepas en nooit sy standpunt oor godsdiens deel waar mense wat dit nie wil hoor daaraan blootgestel sal wees nie, is hy bloot 'n opregte ou wat die grondwet misverstaan
Posted in Apologetiek, Geloof, Idees vir Sondagskool Kleuterkerk Bybelklubs, Nuus
Tagged ateïsme, attie-karate, demokrasie, Geloof, kinders, Nazis, Spraakvryheid, stryd teen bose
Waarom díé beperking?
Posted on Junie 20, 2009 by Retha Faurie | Lewer kommentaar
Radiokansel het glo 'n lisensie gekry om vanuit Gauteng uit te saai, maar nie vir 'n Kaapse sender nie. Die rede hiervoor is glo dat "net die SAUK landswyd mag uitsaai."
Wat vir 'n reël is dit? Dit is 'n beperking op spraak- en- mediavryheid in Suid-Afrika vir geen duidelike rede nie. Waarom mag Radiokansel net met mense in een gebied praat? Dink net wat die oproer sal wees as 'n koerant of tydskrif verbied sou word om landwyd te versprei, met die boodskap "net die regering mag 'n gedrukte opinie landswyd versprei." Waarom geld ander reëls vir 'n radiostasie?
En dis in ieder geval nie waar dat nét die SAUK landwyd mag uitsaai nie. M-Net en E.TV saai ook landswyd uit. Die regering het geen reg om 'n wet te maak dat slegs hulle mondstuk landwyd mag uitsaai nie. Om presies te wees, hierdie is die soort ding wat spraakvryheid-voorstanders moet laat rooi sien. Baie meer as wanneer politici die media vir rassiste uitkryt, of Steve Hofmeyr tee in 'n redaktrise se gesig gooi. (Laasgenoemde twee was al genoem in 'n Tim du Plessis -artikel oor spraak- en mediavryheidvryheid.)